SL Uradni list Evropske unije CE 122/38

STALIŠČE SVETA (EU) št. 6/2010 V PRVEM BRANJU

z namenom sprejetja Uredbe Evropskega parlamenta in Sveta o novih živilih, spremembi Uredbe (ES) št. 1331/2008 ter razveljavitvi Uredbe (ES) št. 258/97 in Uredbe Komisije (ES) št. 1852/2001

Sprejeto v Svetu 15. marca 2010

(Besedilo velja za EGP)

2010/C 122 E/03

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 114 Pogodbe,

ob upoštevanju predloga Evropske komisije,

ob upoštevanju mnenja Evropskega ekonomsko-socialnega odbora (1),

v skladu z rednim zakonodajnim postopkom (2),

ob upoštevanju naslednjega:

(1) Prosti pretok varnih in zdravstveno ustreznih živil je pomemben vidik notranjega trga in znatno prispeva k zdravju in dobremu počutju državljanov ter njihovim socialnim in gospodarskim interesom. Razlike med nacionalnimi zakoni in drugimi predpisi o ocenjevanju varnosti in odobritvi novih živil lahko ovirajo njihov prosti pretok in tako ustvarijo pogoje za nelojalno konkurenco.

(2) Pri izvajanju politik Unije bi bilo treba zagotoviti visoko raven varovanja zdravja ljudi. Po potrebi bi bilo treba primerno pozornost nameniti varstvu okolja in dobremu počutju živali.

(3) Pravila Unije za nova živila so določena z Uredbo (ES) št. 258/97 Evropskega parlamenta in Sveta z dne 27. januarja 1997 v zvezi z novimi živili in novimi živilskimi sestavinami (3) in Uredbo Komisije (ES) št. 1852/2001 z dne 20. septembra 2001 o podrobnih pravilih o dostopnosti določenih podatkov javnosti in varstvu podatkov, predloženih na podlagi Uredbe Evropskega parlamenta in Sveta (ES) št. 258/97 (4). Zaradi jasnosti bi bilo treba Uredbo (ES) št. 258/97 in Uredbo (ES) št. 1852/2001 razveljaviti, Uredbo (ES) št. 258/97 pa nadomestiti s to uredbo. Priporočilo Komisije 97/618/ES z dne 29. julija 1997 o znanstvenih vidikih in predstavitvi informacij, potrebnih za podporo vlogam za dovoljenja za dajanje na trg novih živil in sestavin novih živil in pripravo poročil o začetni presoji v skladu z Uredbo (ES) št. 258/97 Evropskega parlamenta in Sveta (5) bi moralo postati neuporabno v zvezi z novimi živili.

(4) Za zagotovitev kontinuitete z Uredbo (ES) št. 258/97 bi bilo treba dejstvo, da živilo ni bilo v uporabi v pomembnem obsegu za prehrano ljudi v Uniji pred začetkom uporabe Uredbe (ES) št. 258/97, in sicer 15. majem 1997, ohraniti kot merilo, v skladu s katerim se živilo šteje za novo. Uporaba v Uniji pomeni uporabo v državah članicah ne glede na datum njihovega pristopa k Evropski uniji.

(5) Uporablja se Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (6). Obstoječo opredelitev novega živila bi bilo treba pojasniti in posodobiti ter nadomestiti obstoječe skupine in pri tem navesti sklic na splošno opredelitev živila iz navedene uredbe.

(6) Treba bi bilo tudi pojasniti, da se mora živilo šteti za novo, če se proizvaja s tehnologijo, ki prej še ni bila uporabljena za proizvodnjo živil v Uniji. V uredbi bi morale biti zajete zlasti najnovejše tehnologije pri postopkih gojenja in proizvodnje živil, ki vplivajo na živila in bi zato lahko vplivale na njihovo varnost. Med nova živila bi morali zato šteti živila iz živali in njihovih mladičev, proizvedena z netradicionalnimi tehnikami vzreje, in živila iz rastlin, proizvedena z netradicionalnimi tehnikami gojenja, ter živila, proizvedena z novimi proizvodnimi postopki, ki bi lahko vplivali na živila, in živila, ki vsebujejo ali so sestavljena iz namensko proizvedenih nanomaterialov. Živila iz novih rastlinskih sort ali živalskih pasem, proizvedena s tradicionalnimi tehnikami gojenja ali vzreje, se ne bi smela šteti za nova živila. Poleg tega bi bilo treba pojasniti, da se živila, ki izvirajo iz tretjih držav in ki so nova v Uniji, lahko štejejo za tradicionalna le, če so pridobljena v primarni proizvodnji, kakor je opredeljena v Uredbi (ES) št. 178/2002, bodisi da so predelana, ali nepredelana (npr. sadje, marmelada, sadni sok). Vendar pa živila, ki so pridobljena na tak način, ne bi smela vsebovati živil, proizvedenih iz živali ali rastlin, za katere se je uporabljala netradicionalna tehnika vzreje ali gojenja ali živil, proizvedenih iz mladičev takih živali, ter živil, za katera se uporablja nov proizvodni postopek.

(7) Ob upoštevanju mnenja Evropske skupine za etiko v znanosti in novih tehnologijah, ustanovljene s Sklepom Komisije z dne 16. decembra 1997, z dne 16. januarja 2008 in mnenja Evropske agencije za varnost hrane, sprejetega 15. julija 2008, imajo tehnike kloniranja živali, kot denimo prenos jedra somatske celice, posebne značilnosti, kar pomeni, da ta uredba ne more urejati vseh vidikov kloniranja. Zato bi morala v primerih živil, proizvedenih iz živali s tehniko kloniranja in iz njihovih mladičev, Komisija posredovati poročilo Evropskemu parlamentu in Svetu, čemur bi po potrebi sledil zakonodajni predlog. Če se sprejme posebna zakonodaja, bi bilo treba ustrezno prilagoditi področje uporabe te uredbe.

(8) Treba bi bilo sprejeti izvedbene ukrepe, da se določijo merila za lažjo oceno, ali so se živila uporabljala v pomembnem obsegu za prehrano ljudi v Uniji pred 15. majem 1997. Če se je živilo pred tem datumom uporabljalo izključno kot prehransko dopolnilo ali njegova sestavina, kot je opredeljeno v Direktivi 2002/46/ES (7), bi se moralo dovoliti, da se to živilo po tem dnevu daje na trg v Uniji za isto uporabo in se ne šteje za novo živilo. Vendar se uporaba živila kot prehranskega dopolnila ali v prehranskem dopolnilu ne bi smela upoštevati pri oceni o tem, ali se je živilo uporabljalo v pomembnem obsegu za prehrano ljudi v Uniji pred 15. majem 1997. Zato bi bilo treba v skladu s to uredbo odobriti tudi druge načine uporabe zadevnega živila in ne le kot prehransko dopolnilo ali njegova sestavina.

(9) Uporaba namensko proizvedenih nanomaterialov v proizvodnji živil se lahko z nadaljnjim razvojem tehnologije poveča. Da bi zagotovili visoko stopnjo zaščite zdravja ljudi, prosti pretok blaga in pravno varnost za proizvajalce, je treba razviti skupno opredelitev namensko proizvedenih nanomaterialov na mednarodni ravni. Unija naj si prizadeva doseči dogovor o opredelitvi na ustreznih mednarodnih forumih. Če bo tak dogovor dosežen, bi se morala opredelitev namensko proizvedenih nanomaterialov v tej uredbi ustrezno prilagoditi.

(10) Živilski proizvodi, proizvedeni iz sestavin živil, ki jih ta uredba ne ureja, zlasti s spremembo sestavin živil, spremembo njihove sestave ali količine se ne bi smeli šteti za nova živila. Vendar pa bi morale modifikacije sestavin živil, kot so npr. selektivni ekstrakti ali uporaba tistih delov rastline, ki se do zdaj v Uniji še niso uporabljali za prehrano ljudi, še naprej spadati v področje uporabe te uredbe.

(11) Določbe Direktive 2001/83/ES Evropskega parlamenta in Sveta z dne 6. novembra 2001 o zakoniku Skupnosti o zdravilih za uporabo v humani medicini (8) bi se morale uporabljati, kadar bi lahko za proizvod ob upoštevanju vseh njegovih značilnosti veljali tako opredelitev „zdravilo“ kot opredelitev proizvoda iz druge zakonodaje Unije. Državi članici bi moralo biti omogočeno, da omeji dajanje takega proizvoda na trg v skladu z zakonodajo Unije, če v skladu z Direktivo 2001/83/ES ugotovi, da je proizvod zdravilo. Poleg navedenega so zdravila izključena iz opredelitve živila, kakor je opredeljeno v Uredbi (ES) št. 178/2002, in se ta uredba zanje ne bi smela uporabljati.

(12) Nova živila, odobrena na podlagi Uredbe (ES) št. 258/97, bi morala ohraniti status novih živil, vendar bi bila za kakršno koli novo uporabo teh živil potrebna odobritev.

(13) Živila, ki so namenjena tehnološki uporabi ali so gensko spremenjena, ne bi smela soditi v področje uporabe te uredbe. Zato ta uredba ne pokriva gensko spremenjenih živil iz Uredbe (ES) št. 1829/2003 (9), živil, ki se uporabljajo izključno kot aditivi v okviru področja uporabe Uredbe (ES) št. 1333/2008 (10), arom v okviru področja uporabe Uredbe (ES) št. 1334/2008 (11), encimov v okviru področja uporabe Uredbe (ES) št. 1332/2008 (12) in ekstrakcijskih topil v okviru področja uporabe Direktive 2009/32/ES (13).

(14) Uporaba vitaminov in mineralov je urejena s posebnimi sektorskimi živilskimi zakoni. Zato bi bilo treba iz področja uporabe te uredbe izključiti vitamine in minerale, ki sodijo na področje uporabe Direktive 2002/46/ES, Uredbe (ES) št. 1925/2006 Evropskega parlamenta in Sveta z dne 20. decembra 2006 o dodajanju vitaminov, mineralov in nekaterih drugih snovi živilom (14) in Direktive 2009/39/ES Evropskega parlamenta in Sveta z dne 6. maja 2009 o živilih za posebne prehranske namene (prenovitev) (15). Vendar v teh posebnih predpisih niso obravnavani primeri, kjer se dovoljeni vitamini in minerali pridobivajo s proizvodnimi metodami ali z uporabo novih virov, ki se niso upoštevali v postopku odobritve. Zato se do teh sprememb posebnih predpisov ti vitamini in minerali ne smejo izključiti iz področja uporabe te uredbe, če proizvodne metode ali novi viri povzročijo pomembne spremembe v sestavi ali strukturi vitaminov in mineralov, ki vpliva na hranilno vrednost, način njihove presnove ali stopnjo nezaželenih snovi.

(15) Nova živila, razen vitaminov in mineralov, namenjena za posebne prehranske namene, za obogatitev živil ali uporabljena kot prehranska dopolnila, bi bilo treba oceniti v skladu s to uredbo. Hkrati bi se morala zanje še naprej uporabljati pravila, določena v Direktivi 2002/46/ES in Uredbi (ES) št. 1925/2006 in Direktivi 2009/39/ES ter v posebnih direktivah, ki so navedene v Direktivi 2009/39/ES in Prilogi I Direktive 2009/39/ES.

(16) Na podlagi informacij, ki jih predložijo nosilci živilske dejavnosti in ki jih po potrebi dopolnjujejo druge informacije, ki so na voljo v državah članicah, bi bilo treba utemeljiti, ali se je živilo uporabljalo za prehrano ljudi v Uniji v pomembnem obsegu pred 15. majem 1997. Če ni na voljo dovolj informacij o prehrani ljudi pred 15. majem 1997, bi bilo treba uvesti enostaven in pregleden postopek za pridobitev teh informacij, ki bi vključeval Komisijo, države članice in vse zadevne strani.

(17) Nova živila bi se smela dajati na trg v Unije le, če so varna in ne zavajajo potrošnika. Poleg tega se novo živilo v primerih, ko naj bi nadomestilo drugo živilo, ne bi smelo razlikovati od tega živila na način, ki bi bil hranilno manj ugoden za potrošnika.

(18) Za oceno varnosti in odobritev bi bilo treba uporabiti usklajen in centraliziran postopek, ki je učinkovit, časovno omejen in pregleden. Za nadaljnje usklajevanje različnih postopkov za odobritev živil bi bilo treba izvesti oceno varnosti novih živil in ta živila vključiti na seznam Unije v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (16), ki bi se moral uporabljati vedno, kadar v tej uredbi ni predvidenega posebnega odstopanja. Komisija bi morala po prejetju zahtevka za odobritev proizvoda kot novega živila oceniti veljavnost in uporabnost zahtevka. Pri odobritvi novih živil bi se morali upoštevati tudi drugi dejavniki, pomembni za obravnavani primer, vključno z etičnimi in okoljskimi dejavniki ter dejavniki v zvezi z dobrim počutjem živali in previdnostno načelo.

(19) Določiti bi bilo treba tudi merila za oceno možnih tveganj v povezavi z novimi živili. Da bi zagotovili usklajeno znanstveno ocenjevanje novih živil, bi morala tako oceno izvesti Evropska agencija za varnost hrane („agencija“).

(20) Trenutno informacije o tveganjih, povezanih z namensko proizvedenimi nanomateriali, niso zadostne. Da bi lahko bolje ocenila njihovo varnost naj Komisija v sodelovanju z agencijo oblikuje testne metodologije, ki upoštevajo posebne značilnosti namensko proizvedenih nanomaterialov.

(21) Zaradi poenostavitve postopkov bi bilo treba predlagateljem dovoliti, da predložijo en sam zahtevek za živila, ki jih urejajo različni sektorski živilski zakoni. Zato bi bilo treba ustrezno spremeniti Uredbo (ES) št. 1331/2008 . Z začetkom veljave Lizbonske pogodbe 1. decembra 2009 je Evropska unija nadomestila in nasledila Evropsko skupnost in besedo „Skupnost“ bi bilo treba v tej uredbi nadomestiti z besedo „Unija“.

(22) Če so tradicionalna živila iz tretjih držav, vključena v seznam tradicionalnih živil iz tretjih držav, bi moralo biti omogočeno, da se dajo na trg v Uniji pod pogoji, ki ustrezajo pogojem, pod katerimi so dokazane pretekle izkušnje o varni uporabi hrane. Pri oceni varnosti in ravnanju s tradicionalnimi živili iz tretjih držav bi bilo treba upoštevati pretekle izkušnje o varni uporabi v državi njihovega porekla. Pretekle izkušnje o varni uporabi živila ne bi smele vključevati neživilske rabe ali rabe, ki ni povezana z običajno prehrano.

(23) Po potrebi in na podlagi ugotovitev ocene varnosti bi bilo treba uvesti zahteve za spremljanje uporabe novih živil za prehrano ljudi po uvedbi na trg.

(24) Vključitev novih živil na seznam novih živil Unije ali na seznam tradicionalnih živil iz tretjih držav ne bi smela posegati v možnost ocene učinkov skupne porabe snovi, ki je navedenemu živilu dodana ali se uporablja za njegovo proizvodnjo, ali primerljivega proizvoda v skladu z Uredbo (ES) št. 1925/2006.

(25) V posebnih okoliščinah in z namenom, da bi se spodbudile raziskave in razvoj v kmetijsko-živilskem sektorju in s tem inovacije, bi se morali novi znanstveni dokazi in pravno zaščiteni podatki, predloženi skupaj z zahtevkom za vključitev novega živila na seznam Unije zaščititi. Ti podatki in informacije se v omejenem časovnem obdobju ne bi smeli uporabljati v korist drugega predlagatelja brez soglasja prvega predlagatelja. Zaščita znanstvenih podatkov, ki jih je predložil en predlagatelj, ne bi smela preprečiti drugim predlagateljem, da ne bi mogli zahtevati vključitev novih živil na seznam Unije na podlagi lastnih znanstvenih podatkov.

(26) Za nova živila veljajo splošne zahteve glede označevanja, določene v Direktivi 2000/13/ES (17), in po potrebi zahteve glede označevanja hranilne vrednosti, določene v Direktivi 90/496/EGS (18). V nekaterih primerih bi bilo morda treba določiti dodatne informacije glede označevanja, zlasti za opis živila, njegov vir ali pogoje uporabe. Za to bi se lahko, kadar se novo živilo vključi na seznam Unije ali na seznam tradicionalnih živil iz tretjih držav, določili posebni pogoji glede uporabe ali obveznosti označevanja, ki bi se med drugim lahko nanašali na posebne značilnosti ali lastnosti živil, kot je sestava, hranilna vrednost ali prehranski učinki ter namen uporabe živila, ali na etične vidike ali imeli posledice za zdravje nekaterih skupin prebivalstva.

(27) Uredba (ES) št. 1924/2006 (19) usklajuje določbe v državah članicah v zvezi s prehranskimi in zdravstvenimi trditvami. Zato bi morale biti trditve glede novih živil zmeraj v skladu z navedeno uredbo.

(28) Za nasvet glede etičnih vprašanj v zvezi z dajanjem novih živil na trg v Uniji se lahko po potrebi zaprosi Evropsko skupino za etiko v znanosti in novih tehnologijah.

(29) Nova živila, ki so se dajala na trg v Uniji v skladu z Uredbo (ES) št. 258/97, bi bilo treba še naprej dajati na trg. Nova živila, odobrena v skladu z Uredbo (ES) št. 258/97, bi bilo treba vključiti na seznam novih živil Unije, ki ga uvaja ta uredba. Poleg tega se zahtevki, predloženi v skladu z Uredbo (ES) št. 258/97 pred začetkom uporabe te uredbe, obravnavajo kot zahtevki v skladu s to uredbo, če poročilo o začetni presoji iz Uredbe (ES) št. 258/97 še ni bilo poslano Komisiji, in v vseh primerih, kadar se v skladu z navedeno uredbo zahteva poročilo o dodatni presoji. Drugi zahtevki v postopku, predloženi pred začetkom uporabe te uredbe v skladu s členom 4 Uredbe (ES) št. 258/97, bi bilo treba obravnavati v skladu z določbami Uredbe (ES) št. 258/97.

(30) Uredba (ES) št. 882/2004 (20) določa splošna pravila o izvajanju uradnega nadzora za preverjanje skladnosti z zakonodajo o živilih. Zato bi se od držav članic moralo zahtevati, da izvajajo uradni nadzor v skladu z navedeno uredbo, da se doseže skladnost s to uredbo.

(31) Uporabljajo se zahteve glede higiene živil, ki jih določa Uredba (ES) št. 852/2004 (21).

(32) Ker ciljev te uredbe, in sicer določitev usklajenih pravil za dajanje novih živil na trg v Uniji, države članice ne morejo zadovoljivo doseči in ker te cilje lažje doseže Unija, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti, določenim v navedenem členu, ta uredba ne presega tistega, kar je potrebno za dosego navedenega cilja.

(33) Države članice bi morale določiti pravila o kaznih, ki se uporabljajo za kršitve določb te uredbe, in bi morale sprejeti vse potrebne ukrepe za njihovo izvajanje. Predvidene kazni morajo biti učinkovite, sorazmerne in odvračilne.

(34) Ukrepe, potrebne za izvajanje te uredbe, bi bilo treba sprejeti v skladu s členoma 5 in 7 Sklepa Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (22).

(35) Zlasti bi bilo treba Komisiji podeliti pooblastilo za razjasnitev določenih opredelitev pojmov, da se na podlagi ustreznih meril zagotovi usklajeno izvajanje zadevnih določb v državah članicah, vključno z opredelitvijo „namensko proizvedenega nanomateriala“ ob upoštevanju tehničnega in znanstvenega napredka, ter netradicionalne tehnike vzreje živali, tudi tehnik, ki se uporabljajo za nespolno reprodukcijo genetsko identičnih živali, ki se pred 15. majem 1997 niso uporabljale v proizvodnji hrane v Uniji. Komisiji bi bilo treba podeliti tudi pooblastilo za sprejetje veh primernih prehodnih ukrepov in za posodobitev seznama tradicionalnih živil iz tretjih držav in seznama Unije.

(36) Poleg tega bi bilo Komisiji treba podeliti pooblastilo za sprejemanje delegiranih aktov v skladu s členom 290 Pogodbe o delovanju Evropske unije glede meril, v skladu s katerimi se za živilo lahko šteje, da se je pred 15. majem 1997 v Uniji v pomembnem obsegu uporabljalo za prehrano ljudi. Še zlasti je pomembno, da se Komisija pri svojem pripravljalnem delu posvetuje z eksperti, kar je v skladu z njenimi obvezami iz Sporočila Komisije z dne 9. decembra 2009 o izvajanju člena 290 Pogodbe o delovanju Evropske unije,

SPREJELA NASLEDNJO UREDBO:

POGLAVJE I

UVODNE DOLOČBE

Člen 1

Vsebina

Ta uredba določa usklajena pravila za dajanje novih živil na trg v Unije, s katerimi se zagotavlja visoka raven varovanja zdravja ljudi in koristi potrošnikov ter hkrati učinkovito delovanje notranjega trga, po potrebi ob upoštevanju varstva okolja in dobrega počutja živali.

Člen 2

Področje uporabe

1. Ta uredba se uporablja za dajanje novih živil na trg v Uniji.

2. Ta uredba se ne uporablja za:

(a) živila, ki se uporabljajo in dokler se uporabljajo kot: (i) aditivi za živila, ki sodijo na področje uporabe Uredbe (ES) št. 1333/2008; (ii) arome za živila, ki sodijo na področje uporabe Uredbe (ES) št. 1334/2008; (iii) ekstrakcijska topila, ki se uporabljajo pri proizvodnji živil in sodijo na področje uporabe Direktive 2009/32/ES; (iv) encimi za živila, ki sodijo na področje uporabe Uredbe (ES) št. 1332/2008 ; (v) vitamini in minerali, ki spadajo na področje uporabe Direktive 2002/46/ES, Uredbe (ES) št. 1925/2006 ali Direktive 2009/39/ES, razen že odobreni vitamini ali mineralne snovi, ki so pridobljeni s proizvodnimi metodami ali z uporabo novih virov, ki niso bili upoštevani v času odobritve, v skladu s posebno zakonodajo, kadar te proizvodne metode ali novi viri pomenijo pomembne spremembe, navedene v točki (iii) člena 3(2)(a) te uredbe;

(b) živila, ki sodijo na področje uporabe Uredbe (ES) št. 1829/2003.

Člen 3

Opredelitve pojmov

1. V tej uredbi se uporabljajo opredelitve pojmov, določene v Uredbi (ES) št. 178/2002.

2. Uporabljajo se tudi naslednje opredelitve pojmov:

(a) „novo živilo“ pomeni živilo, ki se ni uporabljalo v pomembnem obsegu za prehrano ljudi v Uniji pred 15. majem 1997, vključno z: (i) živili živalskega izvora, če se za živali uporabljajo netradicionalne tehnike vzreje, ki se pred 15. majem 1997 niso uporabljale za proizvodnjo živil v Uniji, in živili iz mladičev teh živali; (ii) živili rastlinskega izvora, če se za rastline uporabljajo netradicionalne tehnike gojenja, ki se pred 15. majem 1997 niso uporabljale za proizvodnjo živil v Uniji, če navedena netradicionalna tehnika gojenja pomeni pomembne spremembe v sestavi ali strukturi živila, ki vplivajo na njegovo hranilno vrednost, način njegove presnove ali raven neželenih snovi; (iii) živili, za katere se uporablja nov proizvodni postopek, ki se pred 15. majem 1997 ni uporabljal za proizvodnjo živil v Uniji, če navedeni proizvodni postopek pomeni pomembne spremembe v sestavi ali strukturi živila, ki vplivajo na njegovo hranilno vrednost, način njegove presnove ali raven neželenih snovi; (iv) živili, ki vsebujejo namensko proizvedene nanomateriale ali so iz njih sestavljena; (v) tradicionalnimi živili iz tretje države; (vi) sestavinami živil, ki so se v Uniji pred 15. majem 1997 uporabljale izključno v prehranskih dopolnilih, če se bodo uporabljale v živilih, ki niso prehranska dopolnila. Če pa se je živilo do navedenega dne uporabljalo izključno kot prehransko dopolnilo ali v prehranskem dopolnilu, se lahko po tem dnevu daje na trg v Uniji za isto uporabo in se ne šteje za novo živilo;

(b) „mladič“ pomeni žival, vzrejeno s tradicionalno tehniko vzreje, katere vsaj eden od staršev je žival, vzrejena z netradicionalno tehniko vzreje;

(c) „namensko proizvedeni nanomaterial“ pomeni namenoma proizveden material, pri katerem je velikost ene ali več dimenzij 100 nm ali manj ali ki je v notranjosti ali na površini sestavljen iz ločenih funkcionalnih delov, številni od njih pa imajo eno ali več dimenzij v velikosti 100 nm ali manj, vključno s strukturami, aglomerati ali agregati, katerih velikost lahko presega 100 nm, vendar pa ohranijo lastnosti, značilne za nanomerilo. Lastnosti, ki so značilne za nanomerilo, vključujejo: (i) lastnosti v zvezi z veliko specifično površino zadevnih materialov; in/ali (ii) posebne fizikalno-kemijske lastnosti, ki se razlikujejo od lastnosti enakega materiala, ki nima nanooblike;

(d) „tradicionalno živilo iz tretjih držav“ pomeni novo živilo, razen novo živilo iz točk (i) do (iv) točke (a), pridobljeno v primarni proizvodnji, s preteklimi izkušnjami o uporabi živila v tretji državi, kar pomeni, da je zadevno živilo bilo vsaj 25 let običajna prehrana za velik del prebivalstva države in bo to še naprej;

(e) „pretekle izkušnje o varni uporabi živila v tretji državi“ pomeni, da je varnost zadevnega živila potrjena s podatki o sestavi in izkušnjami z uporabo in neprekinjeno uporabo že vsaj 25 let v običajni prehrani velikega dela prebivalstva države.

3. Komisija lahko sprejme nadaljnja merila za pojasnitev opredelitev iz podtočk (i) do(iv) točke (a), ter iz točk (c), (d) in (e) odstavka 2 tega člena v skladu z regulativnim postopkom iz člena 19(2).

Člen 4

Postopek za določitev statusa novega živila

1. Nosilci živilske dejavnosti preverijo status živila, ki ga nameravajo dati na trg v Uniji, v zvezi s področjem uporabe te uredbe.

2. V primeru dvoma se nosilci živilske dejavnosti o statusu tega živila posvetujejo z ustreznim pristojnim organom za nova živila, kakor je opredeljeno v členu 15 Uredbe (ES) št. 1331/2008. Nosilec živilske dejavnosti na zahtevo ustreznega pristojnega organa predloži informacije glede obsega, v katerem se je živilo uporabljalo za prehrano ljudi v Uniji pred 15. majem 1997.

3. Pristojni organ se po potrebi lahko posvetuje z drugimi pristojnimi organi in Komisijo o obsegu, v katerem se je živilo uporabljalo za prehrano ljudi v Uniji pred 15. majem 1997. Odgovori na tovrstna posvetovanja se posredujejo tudi Komisiji. Komisija povzame prejete odgovore in pristojnim organom posreduje ugotovite posvetovanj.

4. Komisija lahko sprejme izvedbena pravila za odstavek 3 tega člena v skladu z regulativnim postopkom iz člena 19(2).

Člen 5

Odločitve o razlagi

Po potrebi lahko Komisija v skladu z regulativnim postopkom iz člena 19(2) odloči ali vrsta živila sodi v področje uporabe te uredbe.

POGLAVJE II

ZAHTEVE ZA DAJANJE NOVIH ŽIVIL NA TRG V SKUPNOSTI

Člen 6

Prepoved neskladnih novih živil

Nihče ne sme na trg v Uniji dajati novih živil, če niso skladna s to uredbo.

Člen 7

Seznama novih živil

1. Komisija vodi seznam Unije odobrenih novih živil, razen tradicionalnih živil iz tretjih držav (v nadaljnjem besedilu „seznam Unije“), ki se objavi v skladu s členom 2(1) Uredbe (ES) št. 1331/2008.

2. Komisija sestavi in vodi seznam tradicionalnih živil iz tretjih držav, odobrenih v skladu s členom 11(5) te uredbe, ki se objavi v seriji C Uradnega lista Evropske unije.

3. Na trg v Uniji se lahko dajo le nova živila, vključena na seznam Unije ali seznam tradicionalnih živil iz tretjih držav.

Člen 8

Splošni pogoji za vključitev novih živil na seznama

Novo živilo se lahko vključi na ustrezni seznam le, če izpolnjuje naslednje pogoje:

(a) na podlagi razpoložljivih znanstvenih dokazov ne pomeni tveganja za zdravje potrošnika;

(b) ne zavaja potrošnika;

(c) v primeru, da je namenjeno nadomestitvi drugega živila, se od slednjega ne razlikuje tako, da bi bila njegova običajna poraba za potrošnika hranilno manj ugodna.

Člen 9

Vsebina seznama Unije

1. Seznam Unije se posodablja v skladu s postopkom iz Uredbe (ES) št. 1331/2008 in po potrebi v skladu s členom 16 te uredbe.

2. Pri vnosu novega živila na seznam Unije se navede specifikacija živila ter po potrebi pogoji uporabe, dodatne posebne zahteve za označevanje zaradi obveščanja končnega potrošnika in/ali zahtevo za spremljanje po dajanju na trg ter po potrebi informacijo iz člena 16(4).

Člen 10

Vsebina seznama tradicionalnih živil iz tretjih držav

1. Seznam tradicionalnih živil iz tretjih držav se posodablja v skladu s postopkom iz člena 11.

2. Pri vnosu tradicionalnega živila iz tretje države na seznam tradicionalnih živil iz tretjih držav se navede specifikacija živila in po potrebi pogoji uporabe in/ali dodatne posebne zahteve za označevanje zaradi obveščanja končnega potrošnika.

Člen 11

Postopek za vključitev tradicionalnega živila iz tretje države na seznam

1. Z odstopanjem od postopka, določenega v členu 9(1) te uredbe, zainteresirana stran iz člena 3(1) Uredbe (ES) št. 1331/2008, ki namerava dati na trg v Uniji tradicionalno živilo iz tretje države, predloži zahtevek Komisiji.

Zahtevek vsebuje:

(a) ime in opis živila,

(b) sestavo živila,

(c) državo porekla živila,

(d) dokumentacijo, ki dokazujejo pretekle izkušnje o varni uporabi živila v kateri koli tretji državi,

(e) če je to potrebno pogoje uporabe in posebne zahteve za označevanje,

(f) povzetek vsebine zahtevka.

Zahtevek se predloži v skladu z izvedbenimi pravili iz odstavka 7 tega člena.

2. Komisija državam članicam in Agenciji nemudoma posreduje veljavni zahtevek iz odstavka 1.

3. Agencija sprejme mnenje v šestih mesecih od prejema zahtevka. Kadar Agencija od zainteresirane strani zahteva dodatne informacije, po posvetovanju s to stranjo določi obdobje, v katerem bo slednja te informacije predložila. Časovna omejitev šestih mesecev se samodejno podaljša za to dodatno obdobje. Agencija da dodatne informacije na voljo državam članicam in Komisiji.

4. Za pripravo svojega mnenja Agencija preveri, da:

(a) so pretekle izkušnje o varni uporabi živila v kateri koli tretji državi utemeljene s kakovostnimi podatki, ki jih predloži zainteresirana stran; ter

(b) sestava živila in po potrebi pogoji za njegovo uporabo ne ogrožajo zdravja potrošnikov v Uniji.

Agencija svoje mnenje posreduje Komisiji, državam članicam in zainteresirani strani.

5. V treh mesecih po predložitvi mnenja Agencije Komisija v skladu z regulativnim postopkom iz člena 19(2) posodobi seznam tradicionalnih živil iz tretjih držav, pri čemer upošteva mnenje Agencije, vse ustrezne določbe zakonodaje Unije in vse druge dejavnike, ki so pomembni za obravnavano zadevo. Komisija o tem ustrezno obvesti zainteresirano stran. Če se Komisija odloči, da ne bo posodobila seznama tradicionalnih živil iz tretjih držav, o tem ustrezno obvesti zainteresirano stran in države članice ter navede razloge, zakaj meni, da posodobitev ni upravičena.

6. Zainteresirana stran lahko umakne zahtevek v kateri koli fazi postopka.

7. Komisija sprejme do … (23) podrobna pravila za izvajanje tega člena, v skladu z regulativnim postopkom iz člena 19(2).

Člen 12

Tehnične smernice

Brez poseganja v izvedbene ukrepe, sprejete na podlagi točke (a) člena 9(1) Uredbe (ES) št. 1331/2008 in do … (23), Komisija po potrebi in v tesnem sodelovanju z Agencijo in po posvetovanju z zainteresiranimi stranmi poskrbi za tehnične smernice in orodja za pomoč zainteresiranim stranem, predvsem nosilcem živilske dejavnosti ter zlasti malim in srednje velikim podjetjem ali drugim zainteresiranim stranem, pri pripravi in predložitvi zahtevkov v skladu s to uredbo.

Člen 13

Mnenje Agencije

Agencija pri ocenjevanju varnosti novih živil, kjer je to potrebno, zlasti:

(a) primerja, če je živilo enako varno kot živilo iz primerljive živilske kategorije, ki že obstaja na trgu v Uniji, ali enako varno kot živilo, ki ga bo novo živilo nadomestilo;

(b) upošteva pretekle izkušnje o varni uporabi živila.

Člen 14

Posebne obveznosti nosilcev živilske dejavnosti

1. Komisija lahko zaradi varnosti živil in v skladu z mnenjem Agencije zahteva, da se živilo, po tem ko je dano na trg spremlja. Nosilci živilske dejavnosti, ki živilo dajo na trg v Uniji, so odgovorni za izpolnjevanje zahtev glede spremljanja , kakor so opredeljene pri vnosu zadevnega živila na seznam Unije.

2. Proizvajalec takoj obvesti Komisijo o:

(a) vseh znanstvenih ali tehničnih informacijah, ki bi lahko vplivale na oceno varnosti pri uporabi novega živila;

(b) vsaki prepovedi ali omejitvi, ki jo naloži pristojni organ katere koli tretje države, v kateri se novo živilo da na trg.

Člen 15

Evropska skupina za etiko v znanosti in novih tehnologijah

Komisija se lahko po potrebi na lastno pobudo ali zahtevo države članice posvetuje z Evropsko skupino za etiko v znanosti in novih tehnologijah, da bi pridobila njeno mnenje o zelo pomembnih etičnih vprašanjih, povezanih z znanostjo in novimi tehnologijami.

Komisija omogoči javnosti dostop do tega mnenja.

Člen 16

Postopek odobritve v primeru varstva podatkov

1. Na zahtevo predlagatelja, podprto z ustreznimi in preverljivimi informacijami, vključenimi v dokumentacijo zahtevka, se novi znanstveni dokazi in/ali znanstveni podatki za podporo zahtevkom v obdobju petih let od datuma vključitve novega živila na seznam Unije ne smejo uporabiti v korist drugega zahtevka brez soglasja prvotnega predlagatelja. Takšno varstvo pravic je zagotovljeno kadar:

(a) so bili novi znanstveni dokazi in/ali znanstveni podatki s strani predlagatelja v času vlaganja prvega zahtevka označeni kot pravno zaščiteni (pravno zaščiteni znanstveni podatki);

(b) prvotni predlagatelj je imel v času prvega zahtevka izključno pravico sklicevanja na pravno zaščitene podatke; in

(c) novo živilo ne bi moglo biti odobreno brez predložitve pravno zaščitenih znanstvenih podatkov s strani prvotnega predlagatelja.

Vendar pa se lahko prvotni in poznejši predlagatelj, da se takšne informacije in podatki lahko uporabijo.

2. Komisija v posvetovanju s predlagateljem določi, katere podatke bi bilo treba zaščititi v skladu z odstavkom 1 in o odločitvi obvesti predlagatelja, Agencijo in države članice.

3. Z odstopanjem od člena 7(5) Uredbe (ES) št. 1331/2008 se posodabljanje seznama Unije z novimi živili, razen s tradicionalnimi živili iz tretje države, določi v skladu z regulativnim postopkom iz člena 19(2) te uredbe, v primerih, kadar so pravno zaščiteni znanstveni podatki zaščiteni v skladu s tem členom. V tem primeru se odobritev dodeli za obdobje iz odstavka 1 tega člena.

4. V primerih iz odstavka 3 tega člena se pri vnosu novega živila na seznam Unije poleg informacij iz odstavka 9(2) te uredbe navedejo še:

(a) datum vnosa novega živila na seznam Unije;

(b) dejstvo, da vnos temelji na pravno zaščitenih novih znanstvenih dokazih in/ali pravno zaščitenih znanstvenih podatkih, zaščitenih v skladu s tem členom;

(c) ime in naslov predlagatelja;

(d) dejstvo, da je dajanje novega živila na trg v Uniji odobril le predlagatelj iz točke (c), razen če poznejši predlagatelj pridobi dovoljenje za živilo brez sklica na te pravno zaščitene podatke, ki jih je kot takšne označil prvotni predlagatelj.

5. Pred iztekom roka iz odstavka 1 tega člena Komisija posodobi seznam Unije v skladu z regulativnim postopkom iz člena 19(2), tako da – pod pogojem, da odobreno živilo še izpolnjuje pogoje iz te uredbe – nič več ne vključuje posebnih navedb iz odstavka 4 tega člena.

Člen 17

Obveščanje javnosti

Komisija omogoči javnosti dostop do:

(a) seznama Unije iz člena 7(1) in seznama tradicionalnih živil iz tretjih držav iz člena 7(2) na enotni posebni strani spletnega mesta Komisije;

(b) povzetkov zahtevkov, vloženih v skladu s to uredbo;

(c) ugotovitev posvetovanj iz člena 4(3).

Komisija lahko sprejme izvedbene ukrepe za ta člen, vključno z ureditvami za objavo ugotovitev posvetovanj iz točke (c) prvega odstavka tega člena, v skladu z regulativnim postopkom iz člena 19(2).

POGLAVJE III

SPLOŠNE DOLOČBE

Člen 18

Kazni

Države članice določijo pravila o kaznih, ki se uporabljajo za kršitve določb te uredbe, in sprejmejo vse potrebne ukrepe, da se zagotovi njihovo izvajanje. Predvidene kazni morajo biti učinkovite, sorazmerne in odvračilne. Države članice Komisijo uradno obvestijo o navedenih določbah do … (24) in jo nemudoma uradno obvestijo o kakršnih koli naknadnih spremembah.

Člen 19

Postopek v odboru

1. Komisiji pomaga Stalni odbor za prehranjevalno verigo in zdravje živali, ustanovljen s členom 58 Uredbe (ES) št. 178/2002.

2. Pri sklicevanju na ta odstavek se uporabljata člena 5 in 7 Sklepa 1999/468/ES, ob upoštevanju določb člena 8 Sklepa.

Rok iz člena 5(6) Sklepa 1999/468/ES je tri mesece.

Člen 20

Delegirani akti

Za doseganje ciljev te uredbe, navedenih v členu 1, Komisija v skladu s členom 21 in pod pogoji iz členov 22 in 23 do … (24), sprejme delegirane akte glede dodatnih meril za oceno, ali se je pred 15. majem 1997 živilo v Uniji uporabljalo v pomembnem obsegu za prehrano ljudi, kakor je navedeno v točki (a) člena 3(2).

Člen 21

Izvajanje pooblastila

1. Komisiji se podeli pooblastilo za sprejemanje delegiranih aktov iz člena 20 za obdobje petih let po začetku veljavnosti te uredbe. Komisija predloži poročilo o prenesenih pooblastilih najpozneje šest mesecev pred koncem zadevnih petih let. Veljavnost prenesenega pooblastila se samodejno podaljša za enako obdobje, razen če ga Evropski parlament ali Svet prekliče v skladu s členom 22.

2. Ko Komisija sprejme delegirani akt, o tem istočasno uradno obvesti Evropski parlament in Svet.

3. Za pooblastilo Komisiji za sprejemanje delegiranih aktov veljajo pogoji, določeni v členih 22 in 23.

Člen 22

Preklic pooblastila

1. Evropski parlament ali Svet lahko prekliče prenos pooblastila iz člena 20.

2. Institucija, ki je začela notranji postopek o morebitnem preklicu prenosa pooblastila, o tem obvesti drugo institucijo in Komisijo najpozneje mesec dni pred sprejetjem končne odločitve, ter navede prenesena pooblastila, ki bi se lahko preklicala, ter razloge za njihov preklic.

3. Z odločitvijo o preklicu pooblastil prenehajo veljati pooblastila, navedena v tej odločitvi. Odločitev začne veljati nemudoma ali na dan, ki je v njej določen. Odločitev ne vpliva na veljavnost že veljavnih delegiranih aktov. Objavi se v Uradnem listu Evropske unije.

Člen 23

Ugovori zoper delegirane akte

1. Evropski parlament ali Svet lahko ugovarja zoper delegirani akt v treh mesecih od datuma uradnega obvestila.

2. Če do izteka tega roka niti Evropski parlament niti Svet ne ugovarja zoper delegirani akt ali če pred tem datumom Evropski parlament in Svet obvestita Komisijo o odločitvi, da zoper delegirani akt ne ugovarjata, začne delegirani akt veljati z dnem, ki je v njem določen.

3. Če Evropski parlament ali Svet ugovarja zoper delegirani akt, ta ne začne veljati. Institucija, ki zoper delegirani akt ugovarja, svojo odločitev utemelji.

Člen 24

Pregled

1. Komisija do … (25) in ob upoštevanju pridobljenih izkušenj predloži Evropskemu parlamentu in Svetu poročilo o izvajanju te uredbe in zlasti členov 3, 11 in 16, po potrebi skupaj z morebitnimi zakonodajnimi predlogi.

2. Komisija do … (26) Evropskemu parlamentu in Svetu predloži poročilo o vseh vidikih živil, proizvedenih iz kloniranih živali in njihovih mladičev, temu pa po potrebi sledijo zakonodajni predlogi.

3. Poročila in morebitni predlogi so dostopni javnosti.

POGLAVJE IV

PREHODNE IN KONČNE DOLOČBE

Člen 25

Razveljavitev

Uredba (ES) št. 258/97 in Uredba (ES) št. 1852/2001 se razveljavita z … (27), razen za tiste zahtevke v postopku, za katere se uporablja člen 27 te uredbe.

Člen 26

Priprava seznama Unije

Komisija najpozneje … (27) pripravi seznam Unije in nanj vnese nova živila, odobrena in/ali vnesena na seznam Unije v skladu s členi 4, 5 in 7 Uredbe (ES) št. 258/97, po potrebi vključno z vsemi obstoječimi pogoji za odobritev.

Člen 27

Prehodni ukrepi

1. Vsi zahtevki za dajanje novega živila na trg v Uniji, predloženi državi članici v skladu s členom 4 Uredbe (ES) št. 258/97 pred … (27), se obravnavajo kot zahtevki po tej uredbi, kadar poročilo o začetni presoji iz člena 6(3) Uredbe (ES) št. 258/97 še ni bilo poslano Komisiji ter v vseh primerih, ko se zahteva poročilo o dodatni presoji v skladu s členom 6(3) ali (4) Uredbe (ES) št. 258/97.

Drugi zahtevki v postopku, predloženi v skladu s členom 4 Uredbe (ES) št. 258/97 pred … (27), se obravnavajo v skladu z določbami navedene uredbe.

2. Komisija lahko v skladu z regulativnim postopkom iz člena 19(2) sprejme prehodne ukrepe za uporabo odstavka 1 tega člena.

Člen 28

Spremembe Uredbe (ES) št. 1331/2008

Uredba (ES) št. 1331/2008 se spremeni:

1. Naslov se nadomesti z naslednjim:

2. V členu 1 se odstavka 1 in 2 nadomestita z naslednjim: „1. Ta uredba določa skupni postopek za oceno in odobritev (v nadaljnjem besedilu ‚skupni postopek‘) aditivov za živila, encimov za živila, arom za živila in izvornih snovi za arome za živila ter sestavin živil z aromatičnimi lastnostmi, ki se uporabljajo ali so namenjeni za uporabo v ali na živilih in novih živilih (v nadaljnjem besedilu ‚snovi ali proizvodi‘), ki prispeva k prostemu pretoku živil v Uniji ter k visoki ravni varovanja zdravja ljudi in visoki ravni varstva potrošnikov, vključno z zaščito interesov potrošnikov. Ta uredba se ne uporablja za arome dima, ki spadajo na področje uporabe Uredbe (ES) št. 2065/2003 Evropskega parlamenta in Sveta z dne 10. novembra 2003 o aromah dima, ki se uporabljajo ali so namenjene uporabi v ali na živilih (28). 2. Skupni postopek določa ureditev postopkov za posodobitev seznamov snovi in proizvodov, katerih trženje je odobreno v Uniji v skladu z Uredbo (ES) št. 1333/2008, Uredbo (ES) št. 1332/2008, Uredbo (ES) št. 1334/2008 ter Uredbo (EU) št. …/2010 Evropskega parlamenta in Sveta z dne … o novih živilih (29) (v nadaljnjem besedilu „področna živilska zakonodaja“).

3. V členu 1(3), členu 2(1) in (2), členu 7(4), (5) in (6), členu 9(2), členu 12(1) in členu 13 se beseda „snov“ in „snovi“ nadomesti s „snov ali proizvod“ ali „snovi ali proizvodi“.

4. Naslov člena 2 se nadomesti z naslednjim: „Seznam Unije snovi ali proizvodov“

5. V členu 4 se doda naslednji odstavek: „3. Za posodobitev različnih seznamov Unije, reguliranih pod različnimi sektorskimi živilskimi zakonodajami, se lahko predloži en sam zahtevek v zvezi s snovjo ali proizvodom, če je zahtevek v skladu z zahtevami vsake sektorske živilske zakonodaje.“.

6. Naslednji stavek se vstavi na začetku člena 6(1): „Če obstajajo znanstveni razlogi za pomisleke glede varnosti, predlagatelj predloži dodatne informacije glede ocene tveganja.“

7. V členu 7 se odstavki 4, 5 in 6 nadomestijo z naslednjim: „4. Ukrepi, namenjeni spreminjanju nebistvenih določb posameznega akta sektorske živilske zakonodaje z izjemo novih živil, se v zvezi s črtanjem snovi s seznama Unije sprejmejo v skladu z regulativnim postopkom s pregledom iz člena 14(3). 5. Zaradi učinkovitosti se ukrepi za spreminjanje nebistvenih določb posameznega akta sektorske živilske zakonodaje z izjemo novih živil, med drugim z njegovim dopolnjevanjem, v zvezi z dodajanjem snovi na seznam Unije, ter za dodajanje, umikanje in spreminjanje pogojev, specifikacij ali omejitev, povezanih z vključenostjo zadevne snovi v seznam Unije, se sprejmejo v skladu z regulativnim postopkom s pregledom iz člena 14(4). 6. Z izjemo novih živil in na podlagi nujnosti živil lahko Komisija v nujnih primerih za črtanje snovi s seznama Unije ali za dodajanje, črtanje ali spreminjanje pogojev, specifikacij ali omejitev, povezanih z vključenostjo snovi v seznam Unije, uporabi nujni postopek iz člena 14(5). 7. Ukrepi v zvezi s črtanjem katerega od proizvodov, ki jih ureja uredba o novih živilih oziroma, s seznama Unije ali njihovim dodajanjem na ta seznam in/ali dodajanjem, črtanjem ali spreminjanjem pogojev, specifikacij ali omejitev, povezanih z vključenostjo takšnega proizvoda v seznam Unije, se sprejmejo v skladu z regulativnim postopkom iz člena 14(2).“.

8. Beseda „Skupnost“ se nadomesti z besedo „Unija“.

Člen 29

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uporablja se od … (30).

Vendar se členi 26, 27 in 28 uporabljajo od … (31). Z odstopanjem od drugega odstavka tega člena in člena 16(2) Uredbe (ES) št. 1331/2008 se zahtevki lahko vložijo v skladu s to uredbo od … (31) za odobritev živil iz točke (iv) člena 3(2)(a) te uredbe, če so taka živila na ta dan že na trgu v Unije.

Ta uredba je v celoti zavezujoča in se neposredno uporablja v vseh državah članicah. V …, Za Evropski parlament Predsednik … Za Svet Predsednik …

(1) UL C 224, 30.8.2008, str. 81.

(2) Stališče Evropskega parlamenta z dne 25. marca 2009 (še ni objavljeno v Uradnem listu), stališče Sveta v prvi obravnavi z dne … (še ni objavljeno v Uradnem listu) in stališče Evropskega parlamenta z dne … (še ni objavljeno v Uradnem listu).

(3) UL L 43, 14.2.1997, str. 1.

(4) UL L 253, 21.9.2001, str. 17.

(5) UL L 253, 16.9. 1997, str. 1.

(6) UL L 31, 1.2.2002, str. 1.

(7) Direktiva 2002/46/ES Evropskega parlamenta in Sveta z dne 10. junija 2002 o približevanju zakonodaj držav članic o prehranskih dopolnilih (UL L 183, 12.7.2002, str. 51).

(8) UL L 311, 28.11.2001, str. 67.

(9) Uredba (ES) št. 1829/2003 Evropskega Parlamenta In Sveta z dne 22. septembra 2003 o gensko spremenjenih živilih in krmi (UL L 268, 18.10.2003, str. 1).

(10) Uredba (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (UL L 354, 31.12.2008, str. 16).

(11) Uredba (ES) št. 1334/2008 Evropskega parlamenta in Sveta z dne 16. decembra 2008 o aromah in nekaterih sestavinah živil z aromatičnimi lastnostmi za uporabo v in na živilih (UL L 354, 31.12.2008, str. 34).

(12) Uredba (ES) št. 1332/2008 Evropskega parlamenta in Sveta z dne 16. decembra 2008 o encimih za živila (UL L 354, 31.12.2008, str. 7).

(13) Direktiva 2009/32/ES Evropskega parlamenta in Sveta z dne 23. aprila 2009 o približevanju zakonodaj držav članic na področju ekstrakcijskih topil, ki se uporabljajo pri proizvodnji živil in njihovih sestavin (prenovitev) (UL L 141, 6.6.2009, str. 3).

(14) UL L 404, 30.12.2006, str. 26.

(15) UL L 124, 20.5.2009, str. 21.

(16) UL L 354, 31.12.2008, str. 1.

(17) Direktiva 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil (UL L 109, 6.5.2000, str. 29).

(18) Direktiva Sveta 90/496/EGS z dne 24. septembra 1990 o označevanju hranilne vrednosti živil (UL L 276, 6.10.1990, str. 40).

(19) Uredba (ES) št. 1924/2006 Evropskega Parlamenta in Sveta z dne 20. decembra 2006 o prehranskih in zdravstvenih trditvah na živilih (UL L 404, 30.12.2006, str. 9).

(20) Uredba (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (UL L 165, 30.4.2004, str. 1).

(21) Uredba (ES) št. 852/2004 Evropskega parlamenta in Sveta z dne 29. aprila 2004 o higieni živil (UL L 139, 30.4.2004, str. 1).

(22) UL L 184, 17.7.1999, str. 23.

(23) UL: prosimo vstavite datum 2 leti od začetka veljavnosti te uredbe.

(24) UL: Prosim vstavite datum 24 mesecev po dnevu začetka veljavnosti te uredbe.

(25) UL: Prosimo vstavite datum: 5 let po dnevu začetka veljavnosti te uredbe.

(26) UL : Prosimo vstavite datum: 1 leto po dnevu začetka veljavnosti te uredbe.

(27) UL: Prosimo vstavite datum: 24 mesecev po dnevu začetka veljavnosti te uredbe.

(28) UL L 309, 26.11.2003, str. 1.

(29) UL L … “.

(30) UL: Prosimo vstavite datum: 24 mesecev po dnevu začetka veljavnosti te uredbe.

(31) UL: Prosimo vstavite dan začetka veljavnosti te uredbe.